Ebbe Kalnæs (CD), 1999-04-15:
Den overordnede debat om kommunernes økonomi er jo grundlaget for den diskussion, vi har i dag, og jeg skal med det samme understrege, at CD står ved den finanslov, der er vedtaget.
En meget stor del af alle offentlige udgifter kanaliseres ud gennem kommuner og amter, og har man ikke rimeligt styr på det, har man heller ikke styr på samfundsøkonomien og dermed på inflation og andre elendigheder, som for alvor kunne skære i det råderum, vi har socialt i det her land.
Når det er sagt, vil jeg gerne understrege, at den kommuneaftale var meget stram, og at der også i den kommuneaftale var - som jeg nævnte tidligere i en kort bemærkning - ganske lange passager, der ganske nøje understregede Folketingets krav til og Folketingets forventning til, at kommunerne viste fleksibilitet og havde gode muligheder for at finde løsninger på denne her opgave.
Og jeg synes, det er væsentligt at understrege, at det ikke bare er et spørgsmål om at pege en regering eller et parti ud, men det gælder hele Folketinget.
Alle Folketingets medlemmer bør en gang imellem besinde sig, når de fra Folketingets talerstol og andre steder gør opmærksom på al den godhed, de har lyst til at sprede, samtidig med at det er overladt decentralt til kommunerne.
Jeg har somme tider sagt, at hvis ikke Folketinget, inden de tager hjem på juleferie, får vedtaget en udtalelse om, at kommunerne ikke kan finde ud af det hele, at de skal gøre det bedre, og at nu skal vi komme efter dem, så bliver det ikke rigtig jul.
Det, det drejer sig om, er, at jeg gerne ville starte med at understrege den respekt, der er for kommunernes vanskelige opgave.
Så vil jeg gerne sige, at når det gælder hjemmehjælp og kommunernes service på det område, fremgik det af den seneste debat - hvor der var mange kameraer på, det er der ikke lige nu; andre ting er i fokus i øjeblikket - at da man fik kigget nærmere efter, og det vil sige, at Kommunernes Landsforening lavede en undersøgelse, var der en halv snes kommuner, som rent faktisk brød loven, som lavede store håndbevægelser og skar ned og ændrede på noget uden at gå ind individuelt og vurdere.
Det holder vi ikke hånden over under nogen omstændigheder.
Folketinget.
Selvfølgelig skal reglerne overholdes, selvfølgelig skal den enkelte individuelle vurdering, som ligger i lovgivningen, passes og følges op.
Jeg vil også gerne sige, at ud af de 275 kommuner er det langt, langt størstedelen af kommunerne, der ikke har skåret så meget som en millimeter.
Det er rigtigt, at der er nogle, der har ændret på deres budgetter på ældreområdet, men for en hel dels vedkommende er det typisk nogle, som lå over landsgennemsnittet, som også hr. Klaus Hækkerup var inde på.
Det her er jo ikke kun et spørgsmål om penge.
Det er også et spørgsmål om, hvordan vi bliver behandlet i denne her sektor.
Det er klart, at der kan findes eksempler på, at nogle ikke gør deres arbejde godt.
Det er klart, at der kan findes eksempler på, at nogle behandler ældre eller andre, der har brug for hjælp, nedladende og ubehøvlet.
Det har jeg også en række eksempler på, men det er jo ikke noget, man laver politik på.
Det er jo ikke noget, man kan lovgive om.
Det er holdninger, som vi alle sammen skal være med til at bearbejde.
At man så fokuserer på det mediemæssigt, når man finder et billede med nullermænd, eller når nogle har båret sig uheldigt ad over for de ældre, det kan vi ikke lave lovgivning på eller skælde hele det samlede kommunale serviceapparat ud for.
Det er en urimelig facon.
Når jeg har haft chancen, har jeg misbrugt enhver situation: Jeg håber, vi kan få Folketinget med, når jeg på et tidspunkt prøver at få et beslutningsforslag igennem om, at Folketinget skal analysere den kommunale økonomi, dvs. analysere hele det kommunale finansieringssystem, i stedet for den dødssyge diskussion om kommunesammenlægninger, og om fem kommuner med hul i kassen får et større hul, eller hvad de gør, når de bliver lagt sammen.
Det kan godt være, de skal lægges sammen, men det afgørende er altså, at vi analyserer økonomien i kommunerne og den finansiering, vi har.
Den virker himmelråbende tilfældig.
Der er nogle, der har en god økonomi, selv om de ikke kan få pengene til at slå til, og der er nogle, som faktisk har ganske urimelige vilkår til at løse deres opgaver.
Men jeg vil understrege til slut, at vi går ikke ind for slendrian i kommunerne, vi går ikke ind for, at der er nogle, der er lovbrydere i kommunerne, når det gælder kommunal service.
Men generelt gør kommunerne et stort stykke arbejde.
Det vil jeg gerne understrege.